เทศบาลกรุงเก่า เร่งสร้างสะพานไม้ให้ชาวบ้าน หลังน้ำเจ้าพระยาเอ่อท่วมชุมชนหัวแหลม
ว่าที่ร้อยตรี สมทรง สรรพโกศลกุล นายกเทศมนตรีนครพระนครศรีอยุธยา มอบหมายให้พันจ่าอากาศเอก สุวัฒน์ สรรพโกศลกุล รองนายกเทศมนตรีนครพระนครศรีอยุธยา  พร้อมคณะนำเจ้าหน้าที่กองช่างเทศบาลนครพระนครศรีอยุธยา ลงพื้นที่ชุมชนหัวแหลม ตำบลท่าวาสุกรี    อำเภอพระนครศรีอยุธยา จังหวัดพระนครศรีอยุธยา เพื่อสร้างสะพานไม้ทางเดินเท้าให้กับประชาชนในชุมชนดังกล่าว หลังจากระดับน้ำในแม่น้ำเจ้าพระยาได้ไหลเอ่อเข้าท่วมมบ้านเรือนประชาชนในชุมชนดังกล่าวระดับน้ำมีความสูงถึงเอว ประชาชนในพื้นที่ต้องใช้เรือพายในการเข้าออกบ้านเรือนที่ติดริมฝั่งคลองเมือง             ด้านนายธนากร ตันติกุล ผอ.โครงการชลประทานพระนครศรีอยุธยา เปิดเผยว่า ในช่วงวันที่ 27 – 28 กันยายนนี้ ร่องมรสุมจะเลื่อนลงพาดผ่านภาคกลางตอนล่างและภาคใต้ตอนบน ส่งผลให้ประเทศไทยตอนบนมีฝนเพิ่มขึ้นและมีฝนตกหนักถึงหนักมากบางแห่ง อาจส่งผลให้มีน้ำหลากจากพื้นที่ตอนบนของลุ่มน้ำเจ้าพระยา ไหลลงเหนือเขื่อนเจ้าพระยาในอัตราเพิ่มมากขึ้น                     กรมชลประทาน มีความจำเป็นต้องปรับเพิ่มปริมาณน้ำไหลผ่านเขื่อนเจ้าพระยาอย่างต่อเนื่องเช่นกัน คาดว่าจะระบายน้ำเพิ่มขึ้นอยู่ในเกณฑ์ 2,450 ลูกบาศก์เมตรต่อวินาที ส่งผลให้ระดับน้ำท้ายเขื่อนเพิ่มสูงขึ้นจากปัจจุบัน บริเวณตำบลท่าดินแดง อำเภอผักไห่ ตำบลบ้านกระทุ่ม ตำบลหัวเวียง ตำบลบ้านแพน อำเภอเสนา ตำบลบ้านคลัง ตำบลบางชะนี ตำบลวัดยม ตำบลมหาพราหมณ์ ตำบลไทรน้อย ตำบลกบเจา ตำบลสะพานไทย ตำบลบางหัก ตำบลบางหลวงโดด ตำบลบางหลวง ตำบลท่าช้าง ตำบลวัดตะกู ตำบลน้ำเต้า อำเภอบางบาล ตำบลบ้านแป้ง ตำบลกระแชง อำเภอบางไทร จังหวัดพระนครศรีอยุธยา ทำให้ระดับเพิ่มสูงขึ้นจากเดิมอีก 0.90 เมตร ในช่วง 2-3 วันนี้ ดังนั้นเพื่อเตรียมความพร้อมรับสถานการณ์น้ำ จึงแจ้งเตือนหน่วยงานที่เกี่ยวข้องให้ประชาสัมพันธ์แจ้งเตือนประชาชนที่อาศัยอยู่ริมสองฝั่งแม่น้ำเจ้าพระยาให้ยกของขึ้นบนที่สูง นอกจากนี้ ได้ประสานหน่วยงานที่เกี่ยวข้อง ผู้ดูแลพระตำหนักสิริยาลัยและอุทยานประวัติศาสตร์พระนครศรีอยุธยา หากมีการปรับการระบายน้ำท้ายเขื่อนเจ้าพระยา  มากกว่า 2,400 ลูกบาศก์เมตรต่อวินาที โครงการชลประทานพระนครศรีอยุธยาจะแจ้งให้ทราบต่อไป